google/wiki40b huggingface dataset:
Leo von Caprivis regjering

Leo von Caprivis regjering var en regjering i Det tyske keiserrike under keiser Wilhelm II. Den satt ved makten fra 20. mars 1890 til 26. oktober 1894.  
Regjeringen Caprivi etterfulgte Bismarcks regjering. Etterhvert ble imidlertid Leo von Caprivi uenig med keiseren. Særlig gjaldt uenigheten lovforslagene som ble fremmet i Riksdagen, med sikte på å motarbeide sosialdemokratene, de såkalte Umsturzvorlage. SPD var omveltnings-(Umsturz)partiet, og forslagene var rettet mot dem. Lovene ble ikke vedtatt, men i 1894 ga keiseren regjeringen avskjed. Caprivis regjering ble etterfulgt av Chlodwig zu Hohenlohe-Schillingsfürsts regjering.
Aleen Bailey

Karriere

Under OL 2004 i Athen var hun med på laget som tok gull på 4 x 100 m stafett, sammen med lagkameratene Tayna Lawrence, Sherone Simpson og Veronica Campbell. På 100 meter kom hun på femteplass, og på 200 meter fikk hun fjerdeplassen.
Under VM 2005 i Helsingfors deltok hun også på Jamaicas stafettlag, som løp inn til sølvplass. Ved de Panamerikanske leker 2007 og VM i friidrett 2009 vant de jamaicanske jentene gull på 4 x 100 meter, med Bailey på laget. De kom også til finalen ved sommer-OL 2008, men brøt løpet da de feilet ved andre veksling. Bailey løp ikke i finalen, kun i kvalifiseringen i dette OL.
Doxygen

Doxygen er en dokumentasjonsgenerator, et verktøy for å skrive dokumentasjon og referanser til programvare. Dokumentasjonen er skrevet i kildekoden og er derfor lett å oppdatere. Doxygen kan kryssreferere dokumentasjon og kode, slik at leseren lett kan referere til den aktuelle kode.
Doxygen støtter flere programmeringsspråk, spesielt C++, C, C#, Objective-C, Java, Perl, Python, IDL, VHDL, Fortran, Tcl og PHP. Doxygen er fri programvare som er lisensiert under GNU General Public License.
Rott

Rott er den største øya i Sola kommune i Rogaland fylke, med et flateinnhold på 1,51 km².
Rott er en grunnkrets i Sola, og har to bofaste personer (2018).
Øya er kjent for sitt rike fugleliv.
Rott var også aktuell øy for NRK drama-innspilningen "Himmelblå".
Ballstad Slipphall

Ballstad Slipphall  i Ballstad på Vestvågøy tilhører Ballstad Slip AS. Den har et veggmaleri malt av Scott Thoe i 1992. Maleriet måler 3 000 kvadratmeter og er malt med Jotun-farger.
Verdensmesterskapet i bandy

Verdensmesterskapet i bandy er en turnering som kårer verdens beste bandylandslag. Turneringen arrangeres av Det internasjonale bandyforbundet (FIB).

Historie

Bandy-VM for menn ble arrangert første gang i 1957, da med kun tre lag. I perioden 1957–1983 deltok fire lag i mesterskapene: Finland, Norge, Sovjetunionen og Sverige, men etterhvert har antallet nasjoner som stiller vokst. På 1970- og 1980-tallet økte interessen for bandy i Nord-Amerika og på 1990-tallet i Øst-Europa. Bandy har etter år 2000 hatt fremgang i Asia.
De første elleve verdensmesterskapene ble vunnet av Sovjetunionen. I 1981 brøt Sverige tradisjonen og ble mestere første gang. Siden har Sverige og Sovjetunionen/Russland delt titlene mellom seg med ett eneste unntak, i 2004 da Finland vant.
I perioden 1957–1981 ble VM-turneringen avgjort med seriespill mellom lagene, men siden 1983 har det også vært sluttspill med finale og bronsefinale. VM ble avviklet annethvert år i perioden 1961–2003, men nå er det VM hvert år. 1991 var første gang med en B-gruppe. I 2012 ble det også innført en C-gruppe, da 16 lag deltok i verdensmesterskapet.
Det første verdensmesterskapet i bandy for kvinner ble arrangert i 2004. Sverige vant de seks første VM-titlene (2004, 2006, 2007, 2008, 2010 og 2012), men ble slått av Russland i 2014.
Vannbad

Vannbad er en matlagingsmetode som innebærer at en kasserolle fylt omtrent halvt opp med vann varmes så vannet koker. Vanndampen varmer så i sin tur opp for eksempel en tallerken eller en mindre kasserolle som dermed aldri kan oppnå en temperatur som gjør at det som skal tilberedes eller smeltes brenner seg fast.
Metoden benyttes innen matlaging av mange slag, som for eksempel for å smelte kokesjokolade eller til smelting av såpe.
Metoden er også i bruk for å holde ferdig tilberedt mat varm.
På fransk heter metoden bain-marie og dette er gått over til enkelte andre språk. Det betyr «Mariabad». Det finnes et egen kjøkkeninnretning som ivaretar dette, da mest som teknikk for å holde maten varm. Navnet er angivelig en henvisning til Maria jødinnen, som levde en gang mellom det 1. og det 3. århundre i Alexandria i Egypt, og utviklet en gryte med dobbel vegg som ble brukt som beskrevet.
Vest-Timor

Vest-Timor er betegnelsen på den vestlige del av øya Timor. Arealet er 15 850 km². Den var siden 1520 en del av Portugisisk Timor, men ble i 1640 nederlandsk og kjent som Nederlandsk Timor, da under ledelse av det Hollandske Ostindiske Selskap, som i 1799 overga styret til Nederland. Rundt 1860 vedtok Portugal og Nederland en grenseoppgang, som ble iverksatt i 1914. Vest-Timor var under japansk okkupasjon under andre verdenskrig og ble i 1945 en del av Indonesia som provinsen Nusa-Tenggara-Timur. Befolkningen er som i Øst-Timor.
Carlsberg Crown

Carlsberg Crown var et øl som ble brygget av Carlsberg og solgt i Danmark i anledning av bryllupet mellom kronprins Frederik og Mary Donaldson den 14. mai 2004.
I forbindelse med det kongelige bryllup gjenopptok Carlsberg en, for bryggeriet, gammel tradisjon med å fremstille spesielle brygg i anledning av særlige kongelige begivenheter.
Brygget var meget lett og perlende og ledet med bryggeriets egne ord tanken hen på champagne med en lett blomsteraktig smak fra humlen. Ølet var produsert på tasmansk humle og dansk pilsnermalt, med en alkoholstyrke på 6,5%. Det lette inntrykket ble oppnådd ved tilsettelse av ytterligere kullsyre.
Den tasmanske humlen var fra et avsides område av Mary Donaldssons hjemland, hvor humlen har vokst siden den europeiske koloniseringen i starten av det 19. århundre. De 400 kg. ble levert av det tasmanske firmaet Australian Hop Marketers (AHM). Malten ble bl.a. laget på bygg fra Schackenborg Slot og dermed dyrket av kronprinsens bror, prins Joachim.
Brygget ble tappet på standard 33 cl. flasker, men bryggeriet valgte utelukkende å anvende jomfruelige flasker, som dermed var uten spor etter tidligere bruk og vask. Salget ble innledt den 29. mars og varte så lenge lageret rakk (typisk til omkring juni måned samme år). Carlsberg Crown ble bare solgt på det danske markedet, enkeltvis eller i fire-pakninger.
Navnet, etiketten og emballasjen var designet av byrået 11 Design, som lot seg inspirere av elefantordenens blå bånd som bakgrunnsfarve til etiketten.
Tro & Medier

Historie

Tro & Medier er en videreføring av Norges kristelige lytterlag, senere Kristelig Kringkastingslag (KKL) og Familie & Medier. Dette var en organisasjon som ble etablert i 1935 av ledere innen norsk kristenhet. Hensikten var å påse at kristen trosformidling og kristne verdier skulle ha sin naturlige plass i radiovirksomheten. De første årene var det bare radiosendinger i Norge, senere ble film, TV – og nå en digital mediehverdag med internett, smarttelefon og sosiale medier like viktige.
Konstruktiv programanalyse har vært og er en viktig del av arbeidet.. Dette har medført en del debatter og presseomtale, samt økt bevisstheten til programinnhold.
Da kringkastningsmonopolet ble oppløst i Norge, støttet organisasjonen de mange nærradioene som ble etablert. Særlig med opplæring i programproduksjon og bygging av radiostudio. De var også en periode sekretariat for Norges Nærradioforbund. De var også med å utarbeide etiske retningslinjer for lokalradioforbundet.
Den såkalte vannskilleloven er et resultat av aktivt arbeide fra Tro & Medier. Den gir retningslinjer for tidspunkt når voldelige innsalg i TV kan sendes. Dette for å beskytte barn mot skadelig påvirkning.
I 2017 endret organisasjonen navn fra Familie & Medier til Tro & Medier, med det formelle navnet Senter for tro og medier. Dette var en konsekvens av en endringsprosess, der organisasjonen i større grad skulle orientere seg mot et arbeid for kristen tro og gode verdier i mediehverdagen. Organisasjonen selv omtalte på årsmøte endringen som å gå «fra vaktbikkje til gartner».

Mediestipendet

Tro & Medier gir stipend til høyere medieutdanning, forskning og prosjekter. Blant de første som fikk stipend var Sverre Tinnå i 1956, med et stipend til engasjement innen TV. De første årene ble det ikke utdelt så mange stipend, men fra 1970 økte antall utdelte stipend til utdanning av mediefolk. I Norge var det få utdanningsmuligheter så de fleste stipendiatene ble utdannet i England eller USA. KKL ønsket å styrke medieutdanningen på bakgrunn av det i Europa var flere kringkastningsmonopol som ble oppløst.

Medierosen

Medierosen er en pris som går til en person eller en redaksjon som har utmerket seg ved å holde frem kristen tro eller gode verdier i mediebildet. Prisen er blant annet delt ut til Andreas Håtveit, NRK Livssyn for Salmeboka minutt for minutt, Ingen grenser, Nyhetsredaksjonen i TV 2 for kampanjen Slaver i Norge, Egil Svartdahl for programmet Søndagsåpent og Erik Thorstvedt fra Heia Tufte.
Verdenscupen i slalåm-padling

Verdenscupen i slalåm-padling er en internasjonal serie av konkurranser i slalåm-padling. Verdenscupen er arrangert av ICF, og ble for første gang arrangert i 1988.
Armando Iannucci

Oppvekst og utdannelse

Iannuccis far, Armanso sr., er fra Napoli i Italia, og hans mor er fra Glasgow i Skottland, hvor Iannucci ble født. Faren kom til Skottland i 1950, og drev et pizzabakeri der. Iannucci har to brødre og en søster. Han er utdannet ved University of Glasgow og University College i Oxford der han studerte engelsk litteratur. Han tok mastergrad i engelsk litteratur i 1986, før han begynte en karriere som komiker.

Karriere

Ianucci jobbet i bakgrunnen for flere radioprogrammer, og skrev for aviser, før han ble kjent som produsenten for programmene On the Hour (1991–1992) og senere The Day Today (1993). Han fikk skryt for både sitt arbeid som forfatter og produsent for disse programmene. Han får også æren for først å samle Chris Morris, Richard Herring, Stewart Lee,, Peter Bayham og Steve Coogan, som sammen sto for en ny satirisk bølge både på radio og TV. Coogans figur Alan Partridge hadde sin første opptreden i On the Hour
Mellom 1995 og 1999, produserte og ledet Iannucci The Saturday Night Armistice, og i 2001 var han hovedpersonen i The Armando Iannucci Shows på Channel 4.

The Thick of It

Iannucci skapte, regisserte og var hovedforfatter for The Thick of It, en politisk satire/farse på som startet på BBC i 2005. Serien følger et inkompetent regjeringsmedlem (Chris Langham) som blir manipulert av en kynisk pressesekretær (Peter Capaldi), basert på Tony Blairs tidligere pressesekretær Alastair Campbell. Serien regnes som et moderne motstykke til Javel, herr statsråd.

In the Loop

Filmen In the Loop hadde premiere i januar 2009, og er en film basert på The Thick of It. Filmen ble godt mottatt av kritikere både i Storbritannia og USA. Filmen ble nominert til Oscar for beste filmatisering, og satiriserer det politiske forholdet mellom Storbritannia og USA på randen av krig mot et land i Midtøsten.

Veep

Etter In the Loop har han laget tv-serien Veep for den amerikanske tv-kanalen HBO. Serien er en amerikansk versjon av The Thick of It, og har Julia Louis-Dreyfus i hovedrollen som USAs visepresident. Første sesong av serien ble sendt i 2012, og fikk skryt for å være autentisk. Han ga seg etter fire sesonger, men serien fortsatte med andre showrunnere.

The Death of Stalin

I 2017 kom filmen The Death of Stalin ut. Iannucci hadde regien og skrev manus sammen med tre andre. Filmen er en mørk komedie som handler om maktkampen etter at Josef Stalin døde.

Privatliv

I 1990 giftet Iannucci seg med Rachael Jones. Paret har tre barn.

Utmerkelser

I 2012 ble Iannucci utnevnt til offiser (OBE) av Den britiske imperieordenen for sin kringkastingsinnsats.
Gens

Gens (flertall: gentes) i oldtidens Roma var en klan eller gruppe av familier som delte et felles nomen og som man anså stammet fra en felles forfar. Ifølge romersk navneskikk var en persons andre navn navnet på den gens personen måtte tilhøre.
Gentes hadde legal status i den romeske republikk. En gens som juridisk person eide eiendommer, blant annet med egne gravplasser for familien. Hver gens hadde en leder, noe som ble praktisert strengere i det tidlige Roma enn den senere perioden. I den senere perioden ble også enkelte patrisike gentes antatt av plebeiiske familier, slik at disse skulle kunne inneha poster som vanligvis var forbeholdt patriere. Medlemmene av hver gens var legalt pliktig til å hjelpe hverandre på oppfordring. En gens var patrilineær og patriarkal.
De patrisiske gentes var inndelt i to kategorier, gentes maiores og gentes minores. Maiores var Romas ledende familier, som Iulii, Aemilii, Claudii, Cornelii, Fabii og Valerii. Disse familiene hadde særskilte privilegier både av religiøs og verdslig art.
Gens var en betydningsfull sosial struktur i Roma og over hele Italia i den romerske republikk. Mye av en persons sosiale status var avhengig av den gens han tilhørte. Bestemte gens ble betraktet som patrisiske mens andre ble betraktet plebeiiske, mens en del hadde både patrisiske og plebeiiske familiegrener. Betydningen av medlemskap i en gens avtok betydelig i keisertiden.
Fylkesvei 1714

Fylkesvei 1714 går mellom Brennlia og Gundersvea i Ringsaker kommune. Veien er 4,5 km lang.
Frem til 2019 hadde veien betegnelsen Fylkesvei 49.
Akersberget

Akersberget var en restaurant i Maridalsveien i Oslo. Huset restauranten lå i er 250 år gammelt og er tidligere brukt til utvinning av sølv, for de tilknyttede (nedlagte) sølvgruvene.
Gullklypa

Gullklypa er en pris som deles ut av Hold Norge rent til en ildsjel (enkeltperson) eller organisasjon som har visst en ekstraordinær innsats for et ryddig lokalmiljø.
Den ble første gang utdelt i 2004
Tømmerrenne

En tømmerrenne (også kalt fløterrenne) er en anlagt innretning av treverk, metall eller mur, i form av en vannførende kanal eller renne, som var bygget for å gi tømmerstokker hjelp forbi elv- og bekkestrekninger med dårlige fløtningsforhold. Slike forhold var gjerne vanskelige stryk og fosser, men det kunne også være grunne elvepartier eller krokete vannløp. Det var heller ikke uvanlig å la den siste delen av fløtningsstrekningen gå i tømmerrenne rett inn på sagbrukets område.
Unntaksvis forekom tømmerrenner i form av akvedukter eller tunneler, for å forkorte strekningen, eller endog for å bidra til transport av tømmeret mellom forskjellige vassdrag. En av Norges best bevarte tømmerfløtningstunneler er 3.170 meter lang, og finnes mellom Vestvannet og Visterflo i Sarpsborg kommune. Idag fløtes ikke lenger tømmer langs vannveiene, og mange tømmerrenner er i forfall.
En forutsetning for at en tømmerrenne skulle virke, var jevn og stabil tilgang av vann i fløtningsperioden. Det ble derfor ofte anlagt fløtningsdammer på et egnet sted ovenfor der tømmerrenna startet. En annen forutsetning var at det måtte være tilstrekkelig fall i rennen slik at tømmer ikke skulle stoppe opp. Engebret Soot var en ekspert på bygging av kanaler, sluser og tømmerrenner, og på strekninger av hans tømmerrenner var fallet på mindre enn 1% (1 meters fall over 100 meter strekning).
På Notodden i Telemark ligger en av Nord-Europas lengste eksisterende tømmerrenner. Denne strekker seg fra Cloumannsjøen, forbi Svelgfoss, Lienfos og Tinnfos. Den er 4193 meter lang.
I Vennesla ligger en lang tømmerrenne på nærmere 5 km langs Otra mellom demningen Beihølen og Steinsfoss kraftverk.  En stiftelse jobber for bevaring og restaurering av denne.

Isrenner

Enkelte steder langs Oslofjorden og ned mot Sørlandet fantes en variant som ble brukt i forbindelse med skjæring og eksport av is (se isdrift). Disse rennene ble brukt for å forenkle transport av isblokker, fra vann der isen ble skåret, og ned til lagerhus der isen ble lagret, og gjerne videre til utskipningskai. Det har forekommet anlegg hvor rennen ble brukt både til is om vinteren og tømmer om sommeren.

Forlystelse

Idag er tømmerrenner iferd med å få en ny betydning, i og med at stadig flere fornøyelsesparker tilbyr en kombinasjon av båtkanaltur og berg-og-dal-bane. Båtene, ofte formgitt som uthulede tømmerstokker, trekkes maskinelt opp atskillige meter fra startstedet, og turen gjennom rennen avsluttes med et tilsvarende utforkjøring, ofte med 12–15 meters høydeforskjell.
NM i bryting 2010

NM i bryting 2010 ble arrangert i Porsgrunn 26.-28. mars. Arrangør var Urædd. 
Kongepokalene ble vunnet av Marthin Hamlet Nielsen og Gudrun Anette Høie.
Duško Tošić

Landslaget

Han ble tatt ut i Serbias tropp til VM i fotball 2018 i Russland.
Marie-Luce Romanens

Karriere

Marie-Luce Romanens var med å prege internasjonal orienteringssport i en årrekke. Hun debuterte i verdensmesterskapet i orientering allerede som 20-åring da hun i West Point i USA løp inn til 19.-plass på kortdistanse og 37.-plass på langdistanse. To år senere, i tyske Detmold gjorde Romanens sitt livs beste mesterskap. Hun tok gull på kortdistansen foran sølvmedaljevinner Yvette Hague og de to svenske jentene Marlena Jansson og Anna Bogren som delte bronsemedaljen. Sveitseren tok også en sterk 8.-plass på klassisk distanse og var med på det sveitsiske laget som ble nummer fire på stafett. I Grimstad i 1997 tok Romanens bronsemedalje både på kortdistanse og stafett, mens hun ble nummer ni på klassisk distanse. I 2001 ble hun nummer seks på sprinten i finske Tammerfors. Marie-Luce Romanens avsluttet karrieren etter verdensmesterskapet på hjemmebane i Rapperswil-Jona. Hun fikk med seg sølvmedalje fra sprinten etter å ha blitt beseiret av sin lagvenninne Simone Niggli-Luder. Hun ble diskvalifisert på den klassiske distansen i sitt siste VM-løp.
Tetraechma

Utseende

En middelsstor, kraftig, svart skarabide med brunrødt pronotum. Hodet er mindre skovlformet enn hos de fleste andre Deltochilini, med to par tenner ved forkanten. Pronotum er omtrent dobbelt så bredt som langt med rundede sider, forkanten knapt innbuktet. Dekkvingene har grunne men tydelige lengdefurer.

Levevis

Arten lever i tørre områder.

Utbredelse

Arten er kjent fra Bolivia og Argentina.
Hægebostad kirke

Tidligere kirke

En kirke på stedet er nevnt første gang i 1445, men det er ikke kjent hva slags bygning dette var. Kirkestedet er nevnt i Stavanger kapitels jordebog, 1620. Den middelalderske bygning ble revet i 1629 og en langkirke av tømmer ble oppført i stedet. Tømmerkirken hadde et lite tårn, klokkene hang i et eget lite bygg (støpul) og små vinduer. Tomten var omtrent den samme som dagens kirke. I 1723 solgte kongen kirken for å skaffe penger til statskassen. På auksjonen kjøpet fire bønder kirken på vegne av bygdens allmue. Bygningen ble etterhvert for liten, presten N.C. Hald argumenterte i 1843 også for at bygningen ikke var verdig som gudshus. Treverk fra kirken fra 1629 ble brukt om igjen da ny kirke ble oppført i 1844.
Iturup

Iturup (russisk: Итуру́п, ainu: エトゥオロプシリ – Etuworop-sir, japansk: 択捉島 – Etorofu-tô) er den største øya i de sørlige Kurilene. Det er den nordligste øya i de sørlige Kurilene og blir i dag kontrollert av Russland og Sakhalin oblast. Japan gjør imidlertid også krav på øya.

Geografi

Iturup ligger nær sørenden av Kurilene mellom Kunasjir (19 km mot sørvest) og Urup (37 km mot nordøst). Byen Kurilsk, det administrative senteret i Kurilskij distrikt, ligger om lag midt på øyas vestkyst. 
Øya har et areal på 3139 km², en lengde på 200 km og en bredde på 7 til 27 km. 
Sundet mellom Iturup og Urup blir kalt Vriessundet, etter den nederlandske utforskeren Maarten Gerritsz Vries, som var den første europeeren som utforsket området.
Iturup består av vulkanske massiv og fjellrygger. En rekke vulkaner går fra nordøst til sørvest og danner ryggraden på øya. Den høyeste av disse er Stokap (1634 moh) sentralt på øya. Kysten av Iturup er høy og bratt. Vegetasjonen består hovedsakelig av gran, lerke, furu og blandingsløvskog med or, lian og kurilsk bambuskratt. Fjellene er dekket av bjørk og sibirsk dvergfuru, urter eller bare bart fjell.

Historie

Til å begynne med var øya bosatt av ainufolket og etter hvert kom det både en russisk bosetning (sent på 1700-tallet) og en japansk garnison her (1800), der Kurilsk i dag ligger. I 1855 ble Iturup avstått til Japan gjennom Shimoda-traktaten.
26. november 1941 la et japansk hangarskip ut frå Hitokappubukta (japansk: 単冠湾) på østsiden av Iturup for å delta i angrepet på Pearl Harbor.
I 1945 ble øya okkupert av Sovjetunionen etter at Japan hadde tapt i annen verdenskrig. De japanske innbyggerne ble drevet ut til det japanske fastlandet. I 1956 ble de to landene enige om å gjenopprette diplomatiske forhold, men fredsavtalen har ennå (2009) ikke avgjort statusen til Iturup og flere andre øyer i området som Japan fortsatt gjør krav på. Iturup er dermed blant de omstridte øyene i Kurilene. 
Et sovjetisk antiluftvern, Burevestnik (russisk for stormsvale), ligger på øya og har siden 1950-årene vært base for en rekke Mikoyan jagerfly. I 1968 ble Seaboard World Airlines Flight 253 avskåret over Kurilene og tvunget ned til Burevestnik med 214 amerikanske tropper som var på vei til Vietnam. En eldre flyplass, Vetrovoje, ligger øst på øya og ble hovedsakelig brukt av japanske styrker under den andre verdenskrig.
Obereini

Utseende

Små til middelsstore trebukker som særlig utmerker seg ved meget slank kroppsbygning. Kroppen er temmelig jevnbred fra hodet og bakover, noen ganger er hodet det bredeste kroppsavsnittet. På farge er de ofte mer eller mindre rød- eller gulaktige, eller mørke. Antennene er kortere enn kroppen. Dekkvingene er kraftig punkterte. Beina er temmelig korte, oftest gulaktige.

Levevis

Larvene lever i tynne greiner og kvister av trær eller store urter.
Spes

Spes (av latin: håp) er gudinne i romersk mytologi og en allegorisk og grafisk figur fra renessansen.
Den romerske gudinnen hadde sitt eget tempel i Roma.
Figuren fra renessansen symboliserer håp og den gjengis som en kvinne som er kledt i lange klær og som holder et vanlig skipsanker. Spes finnes også avbildet med ankeret i den ene hånden og en palmekvist eller en due i den andre.
Kvinneskikkelsen med ankeret er brukt både i jernskulptur på ovnsplater, i segl og våpenskjold – særlig på 1600-tallet. I person- og slektsvåpen forekommer Spes hos medlemmer av slektene Anker og Krag. Slektsvåpenet Mohn har en togakledt mannsfigur som holder et anker og en due, men sannsynligvis er mannen opprinnelig figuren Spes.
London Bridge stasjon

London Bridge stasjon er en jernbane- og undergrunnsstasjon i Southwark i London. Den ligger like sørøst for London Bridge og 2,6 km øst for Charing Cross.
Lina Strand

Karriere

Lina Strand var en lovende orienteringsløper allerede som junior. Hun ble juniorverdensmester i stafett i sin hjemby Göteborg da hun var med på det svenske vinnerlaget under Junior-VM i 2008. 
Strand var med på det svenske laget som tok bronse på stafetten under EM i orientering i Falun i 2012. Hun var også med da Sverige tok sølv på EM stafett i tsjekkiske Jeseník i 2016. Under VM på hjemmebane i Strömstad-Tanum tok Strand bronse sammen med Gustav Bergman, Jonas Leandersson og Helena Jansson. Fra og med 2017-sesongen er Lina Strand en del av det svenske landslaget.
Under VM i orientering 2017 var Strand en del av det svenske laget som ble verdensmester på sprintstafett. Strand løp første etappe på vinnerlaget som ellers bestod av Jerker Lysell, Jonas Leandersson og Helena Jansson.